**PREDKLADACIA SPRÁVA**

Štatistický úrad Slovenskej republiky (ďalej len „štatistický úrad“) predkladá návrh zákona o sčítaní obyvateľov, domov a bytov v roku 2021 (ďalej len „návrh zákona“). Návrh zákona sa predkladá na rokovanie na základe uznesenia vlády Slovenskej republiky č. 587 z 13. decembra 2017, ktorým bola predsedovi štatistického úradu uložená úloha predložiť na rokovanie vlády návrh zákona o sčítaní obyvateľov, domov a bytov v roku 2021 do 30. júna 2019. Týmto uznesením vláda SR zároveň schválila Legislatívny zámer zákona o sčítaní obyvateľov, domov a bytov v roku 2021. Návrh zákona sa predkladá aj na základe Plánu legislatívnych úloh vlády SR na rok 2019 schváleného uznesením vlády č. 607/2018 z 21. decembra 2018. Programové vyhlásenie vlády Slovenskej republiky na roky 2016 – 2020 vyjadruje podporu sčítaniu so zníženou administratívnou záťažou obyvateľov.

Cieľom zákona je úprava rozsahu a spôsobu vykonania sčítania obyvateľov, domov a bytov (ďalej len „sčítanie“) v roku 2021, ktoré bude súčasťou celosvetového programu populačných, domových a bytových cenzov, uskutočňovaných pod záštitou Európskej únie a Organizácie Spojených národov. Členské štáty EÚ majú povinnosť uskutočniť sčítanie v tom istom roku (2021) a zisťovať údaje podľa rovnakých, resp. porovnateľných definícií. Návrh zákona predstavuje opatrenie na vykonanie príslušných nariadení EÚ, ktoré sa vecne týkajú sčítania.

Zákon má zabezpečiť získanie vzájomne prepojených, spoľahlivých, porovnateľných, unikátnych údajov a informácií o stave spoločnosti, o jej demografických, sociálno-ekonomických a kultúrnych štruktúrach, o životných podmienkach obyvateľov a bývaní. V roku 2021 sa na Slovensku prvýkrát v histórii uskutoční tzv. integrované sčítanie, t. j. sčítanie, ktoré bude integrovať údaje získané od obyvateľov, z vybraných administratívnych zdrojov a registrov. Očakáva sa, že integrované sčítanie okrem zníženia administratívnej záťaže respondentov zvýši kvalitu údajov a informácií a prispeje k harmonizácii údajov o počte obyvateľov. Údaje, ktoré nebude možné zabezpečiť z registrov a administratívnych zdrojov, bude štatistický úrad zisťovať priamo od obyvateľov.

Návrh zákona vymedzuje údaje, ktoré sa zisťujú sčítaním a základné pojmy, určuje činnosti kontaktného miesta, postavenie, práva a povinnosti asistenta sčítania vrátane podmienok jeho vymenovania, úlohy štatistického úradu, obce a spolupracujúcich ministerstiev, postup pri sčítaní osobitných kategórií obyvateľov, inštitúty postcenzu a dosčítania, spôsob spracovania údajov z elektronických formulárov a administratívnych zdrojov, ochranu pred zneužitím získaných údajov a podmienky ich poskytovania fyzickým osobám a právnickým osobám na žiadosť, správne delikty za porušenie povinností podľa zákona a vytvára právny rámec fungovania elektronického systému pre sčítanie ako informačného systému verejnej správy.

Návrh zákona je v súlade s Ústavou Slovenskej republiky, ústavnými zákonmi a nálezmi ústavného súdu, zákonmi a medzinárodnými zmluvami, ktorými je Slovenská republika viazaná, ako aj s právom EÚ.

Predkladaný návrh zákona má negatívny aj pozitívny vplyv na rozpočet verejnej správy, negatívny aj pozitívny vplyv na podnikateľské prostredie a pozitívny vplyv na informatizáciu spoločnosti. Návrh zákona nemá žiadne sociálne vplyvy, žiadne vplyvy na manželstvo, rodičovstvo a rodinu, žiaden vplyv na životné prostredie, ani vplyvy na služby verejnej správy pre občana.

Návrh zákona nemá byť predmetom vnútrokomunitárneho pripomienkového konania.

Predpokladaný dátum nadobudnutia účinnosti zákona 1. september 2019 reflektuje dĺžku legislatívneho procesu a čas potrebný na prípravu sčítania v termíne, ktorý vyplýva z medzinárodných záväzkov Slovenskej republiky.

Materiál návrhu zákona prerokovala Stála pracovná komisia Legislatívnej rady vlády Slovenskej republiky na posudzovanie vybraných vplyvov pri Ministerstve hospodárstva Slovenskej republiky, ktorá k materiálu návrhu zákona vyjadrila nesúhlasné stanovisko s odporúčaním na jeho dopracovanie podľa jej pripomienok. Štatistický úrad pripomienky komisie akceptoval a zapracoval ich do materiálu.

Návrh zákona bude predmetom rokovania Hospodárskej a sociálnej rady Slovenskej republiky na jej plenárnom zasadnutí dňa 15. apríla 2019 a následne predmetom rokovania Legislatívnej rady vlády Slovenskej republiky.

Materiál návrhu zákona sa predkladá na rokovanie bez rozporov.